Οι Νορβηγοί έχουν κάθε λόγο να χαίρονται, καθώς η χώρα τους κατέκτησε την πρώτη θέση στη λίστα με τις πιο ευτυχισμένες χώρες του κόσμου για το 2017.

Εκτοπίζοντας την Δανία, η οποία τα τελευταία τρία χρόνια κατείχε τον τίτλο της πιο ευτυχισμένη χώρας, πλέον η Νορβηγία κυριάρχησε στην ετήσια έκθεση, που μετρά την ευτυχία των λαών και την οποία διεξήγαγε το SDSN (Sustainable Development Solutions Network), το Δίκτυο Αειφόρου Ανάπτυξης, μία πρωτοβουλία που υποστηρίζουν τα Ηνωμένα Έθνη.

Στη δεύτερη θέση μετά τη Νορβηγία ακολουθεί η Δανία, στην τρίτη η Ισλανδία, στην τέταρτη η Ελβετία ενώ την πρώτη πεντάδα ολοκληρώνει η Φινλανδία.

Μεταξύ των 155 εθνών, η Κύπρος βρίσκεται στην θέση 65, η Τουρκία στο νούμερο 69 ενώ η Ελλάδα, δεν είναι η Δανία του Νότου προφανώς, καθώς κατέκτησε την 87η θέση, πίσω από το Αζερμπαϊτζάν και τη Δομινικανή Δημοκρατία!

Επισημαίνεται δε ότι η επιλογή για την πιο ευτυχισμένη χώρα γίνεται με βάση κάποιους συγκεκριμένους δείκτες, όπως είναι η φροντίδα, η ελευθερία, η γενναιοδωρία, η υγεία, το εισόδημα και η καλή διακυβέρνηση.

Αφορμή της έρευνας αποτέλεσε η σημερινή ημέρα, 20η Μαρτίου, η οποία έχει αναγνωριστεί ως επίσημη Παγκόσμια Ημέρα Ευτυχίας.